[{"text_idx": "#000000", "text": "Oma maja ehitamine ja sisustamine isetehtud mo\u0308o\u0308bliga."}, {"text_idx": "#000001", "text": "VELUX katuseaknad ja aknakatted meie majas"}, {"text_idx": "#000003", "text": "Oma maja projekti paika pannes oli u\u0308ks meie po\u0303hieesma\u0308rke, et meie uues kodus oleks vo\u0303imalikult palju pa\u0308ikest ja loomulikku valgust. Sel po\u0303hjusel sai elutoa ja ko\u0308o\u0308gi osa kokku lausa seitse suurt akent. Teise korruse katusealustesse tubadesse oli aga minu kindel soov, et igas toas peab olema lisaks kahele suurele tavalisele aknale va\u0308hemalt u\u0308ks katuseaken. Esialgsel projektil ja\u0308ttis aga arhitekt suurema lapse toast katuseakna a\u0308ra, sest tema meelest see ei sobinud sinna."}, {"text_idx": "#000004", "text": "Kui meil katus juba paigaldatud oli ja katusega koos ka katuseaknad ning seinad kinni ehitatud olid, saime aru, et see ainuke tuba, mis katuseaknast ilma ja\u0308i, on ilma selleta ikka va\u0308ga pime."}, {"text_idx": "#000005", "text": "Ilma katuseaknata tuba \u2013 siin veel puuduvad tubadevahelised seinad ja seeto\u0303ttu pole aru saada kui pime tegelikult oleks ja\u0308a\u0308nud."}, {"text_idx": "#000006", "text": "Tegu oli toaga, mis pidi saama meie teismelise lapse toaks ja kuna tema veedab va\u0308ga palju aega just oma toas, siis meile tekitas muret, et tema tuba ainukesena valguse poolest nagu koobas oli. Tema toa tavalised aknad on la\u0308a\u0308neku\u0308ljel ja see ta\u0308hendas ku\u0308ll, et ilusa ilmaga paistab sealt veidi o\u0303htupa\u0308ikest la\u0308bi vastasoleva metsatuka, aga sombuse ilmaga oleks tuba ikka masendavalt pime. Ja valdavalt on meil ju siiski sombused ilmad."}, {"text_idx": "#000007", "text": "Otsustasime, et lisame selle katuseakna arhitekti arvamusest hoolimata ja laseme hiljem kasutusloa taotluse jaoks projekti muudatuse teha. Ko\u0303igepealt veendusime, et sinna sarikate vahele ikka saab mingisugusegi katuseakna paigaldada ja seeja\u0308rel tellisime lisakatuseakna ja selle paigalduse. Plaaniva\u0308liselt paigaldatud katuseaken on teistest katuseakendest kitsam \u2013 66cm (VELUX FK08) lai. Teistes tubades sai paigaldatud 78cm (VELUX MK08) laiad katuseaknad. Ko\u0303rgus aga on ko\u0303igil u\u0308ks \u2013 140cm."}, {"text_idx": "#000008", "text": "Maja va\u0308ljast 25. august, 2016 \u2013 ilma lisakatuseaknata"}, {"text_idx": "#000009", "text": "Katuseakende tootja valik oli meie jaoks lihtne. Selleks, et leida parim valik, ka\u0308isime me ehitusmessil, kus mitmed tootjad oma aknad va\u0308lja pannud olid ja neid seal na\u0308ha ja katsuda sai. Meie su\u0308damed vo\u0303itis VELUX, kelle aknad olid mugavalt avanevad, na\u0308gid head va\u0308lja ja olid igati la\u0308bimo\u0303eldud ka lisatarvikute osas. Spetsiaalselt VELUXi akendele toodetud lisadena saab tellida ko\u0303ike alates putukavo\u0303rkudest kuni turvakardinateni. Kuigi me ehituse ajal veel ta\u0308pselt ei teadnud, milliseid lisasid meil vaja vo\u0303iks minna, siis otsustasime nende ostmise lu\u0308kata tulevikku ja valida need siis kui tekib reaalne vajadus."}, {"text_idx": "#000010", "text": "Kui katuseaken on liiga ko\u0303rgel"}, {"text_idx": "#000011", "text": "Ma arvan, et veel u\u0308he katuseakna lisamine oli ko\u0303ikidest \u201cjooksu pealt\u201d tehtud otsustest parim. Enam ei kujuta seda tuba lisaaknata ettegi \u2013 lisaks valgusele tundub nagu oleks ruumigi rohkem. Ja nu\u0308u\u0308d sees elades on kogemus na\u0308idanud, et soojema ilmaga eelistavad ko\u0303ik pereliikmed just katuseaknad avatuna hoida, et o\u0308o\u0308sel tuppa va\u0308rsket o\u0303hku saaks."}, {"text_idx": "#000012", "text": "Samas tekkis sellise plaaniva\u0308lise aknapaigalduse ja\u0308rel ka u\u0308ks mure. Ko\u0303ik meie katuseaknad on u\u0308levalt avatavad ja viimasena lisatud katuseaken sai sarikate to\u0303ttu veidi ko\u0303rgemale paigaldatud kui teised aknad ning mitte keegi meist ei ulatanud seda avama ilma tooli kasutamata. Sellele probleemile leidus aga lihtne lahendus. VELUX pakub ka lisatarvikuid akna avamiseks \u2013 na\u0308iteks on selleks olemas pikendusvarras ja adapter vo\u0303i siis vo\u0303imalus paigaldada lisalink raami alumisse ossa. Va\u0308ga ko\u0303rgel asuvate katuseakende jaoks on ka elektrilisi puldiga lahendusi vo\u0303i lausa pa\u0308ikeseenergiaga lahendusi, aga meile piisas pisikest adapterist ja pikendusvardast. Sama varrast saab kasutada ka ruloo liigutamiseks katuseaknal."}, {"text_idx": "#000013", "text": "Pikendusvarras. Ka laps saab selle kasutamisega hakkama."}, {"text_idx": "#000014", "text": "Me alguses arvasime, et me ei taha u\u0308ldse katuseakendele ruloosid ette \u2013 po\u0303hjusel, et miks u\u0308ldse peaks pa\u0308iksevalgust toas piirama? Selle aastane kuum suvi aga na\u0308itas, et lisaks valguse va\u0308hendamisele toas, on ka muid po\u0303hjuseid, miks mo\u0303elda aknakatetele. Lapsed kurtsid suvi la\u0308bi, et nende toas on vo\u0303imatu olla, sest seal on meeletult palav. Nende toad on erinevalt meie toast lo\u0303unapoole ja seega suurim kuumus tuligi la\u0308bi katuseakende. Akende lahtihoidmine ei aidanud vaid vo\u0303imendas probleemi ja ilmselt meie tume plekkkatus ka kaasa ei aidanud."}, {"text_idx": "#000015", "text": "Suurem laps avastas u\u0308hel hetkel, et kui ta aknale paksu fliisteki ette to\u0303mbab, siis pu\u0308sib tuba mo\u0303nevo\u0303rra jahedamana ja kuna ta armastab va\u0308ga arvutist filme vaadata, siis sai selle tekimeetodiga ka va\u0308ltida seda, et pa\u0308ike arvutiekraanilt vastu paistab ja filmi vaatamise vo\u0303imatuks teeb. Sel hetkel sai selgeks, et kuigi me ise katuseakendele katteid ei soovi, siis laste tubadesse on neid kindlasti vaja."}, {"text_idx": "#000016", "text": "Suurema lapse toa aknale valisime VELUXi toodangust must-valge duokardina, mida saab sa\u0308ttida vastavalt vajadusele \u2013 kas ta\u0308iesti pimendavaks, valgust lihtsalt hajutada vo\u0303i na\u0308iteks osaliselt pimendada. Su\u0308steem toimib nagu tavakardinate puhul oleks pa\u0308evakardinad, mis katavad akna, aga lasevad siiski valgust sisse ja pimendavad kardinad, na\u0308iteks juhuks kui tahaks toa ta\u0308iesti pimedaks teha. Kuna toode on loodud just VELUXi katuseakendele, siis on nende paigaldamine ka imelihtne \u2013 igal katuseaknal on juba tehases paigaldatud va\u0308iksed plastikust lu\u0308lid, mille ku\u0308lge tuleb ruloo esialgu lu\u0308kata kinni ja seeja\u0308rel paigaldada siinid, milles ruloo liikuma hakkab. Seeja\u0308rel tuleb siinid kruvidega kinnitada \u2013 kruvid ja isegi kruvikeeraja on paigalduskomplektis olemas ja piltidega juhend samuti, aga ka internetist on paigaldusjuhend leitav."}, {"text_idx": "#000017", "text": "VELUXi duokardin \u2013 pool nn pa\u0308evakardinat ja pool pimendavat kardinat"}, {"text_idx": "#000018", "text": "VELUXi duokardin \u2013 pimendav osa"}, {"text_idx": "#000019", "text": "Kuidas va\u0308ltida katusealuste tubade u\u0308lekuumenemist"}, {"text_idx": "#000020", "text": "Et aga ainult kardin kuumust toast oluliselt eemale ei hoia, siis on VELUXil veel u\u0308ks toode, mis peaks abiks olema. Kuna me olime suvel nii ha\u0308das selle palavusega tubades, siis otsustasime, et lisaks kardinatele saavad mo\u0303lemad lapsed oma toa katuseakendele ka kuumuskaitse andva pa\u0308iksevarju, mis ka\u0308ib aknaklaasi va\u0308limisele osale. Pa\u0308iksevari on nagu must vo\u0303rk, mis va\u0308hendab mingil ma\u0308a\u0308ral ka valgust toas, aga kirjade ja\u0308rgi va\u0308hendab pa\u0308ikesest tulevat kuumust lausa 76%, sest kuumus aknaklaasini ei jo\u0303uagi. Samas aga ei varja pa\u0308iksevari vaadet ja pa\u0308ikesevari vo\u0303ib olla ka avatud akna ette to\u0303mmatud. Loodetavasti ja\u0308rgmisel suvel meil tubade u\u0308lekuumenemise probleemi ei ole!"}, {"text_idx": "#000021", "text": "VELUXi pa\u0308iksevari on aknale ette to\u0303mmatud \u2013 akna va\u0308lisku\u0308ljel. Peaaegu ma\u0308rkamatu!"}, {"text_idx": "#000022", "text": "Pa\u0308iksevarju paigaldus tundus mulle mo\u0303nevo\u0303rra keerulisem kui ruloo paigaldus, aga siiski ta\u0308iesti isetehtav. Selleks, et pa\u0308iksevari paigaldada, tuli akna raami seest u\u0308ks vahtplastist element eemaldada ja pa\u0308iksevarju rull sinna asemele panna. Seeja\u0308rel tuli see kinnitada ja lisada ka akna va\u0308limisele ku\u0308ljele konksud, mille ku\u0308lge saab avatud pa\u0308iksevarju kinnitada. Selleks, et akna va\u0308limise alumise raami ku\u0308lge konksud kruvida, tuleb aken tagurpidi keerata, st va\u0308limine osa tuppa sisse."}, {"text_idx": "#000023", "text": "Pa\u0308ikesevarjud katuseakendel. Vihma ja lume to\u0303ttu on meil endal need praegu kokku keritud ja tegin VELUX kataloogist pildi selle asemel."}, {"text_idx": "#000024", "text": "Kuna mul paigaldas neid lisasid professionaal, siis sain ta ka\u0308est kohe ko\u0303ik oma rumalad ku\u0308simused ka a\u0308ra ku\u0308sida. Meie aknad tarnis ja paigaldas hoopis katusefirma ja sel hetkel ma katuseakendega seoses neile ku\u0308simusi esitada ei taibanud. Katuseaknad on 140cm ko\u0303rge klaasiga ja minu jaoks oli murekoht see, et kuidas ma neid pesta saaks ilma, et peaks ko\u0303ikuva akna otsas turnima. Mu mees arvas, et pa\u0308ris 180kraadi neid keerata ei tohiks, et a\u0308kki tulevad kuskilt kinnitustest lahti nii ja kuigi ma kahtlesin, kas see va\u0308ide to\u0303ele vastab, ei julgenud ma siiski katsetama hakata. Kui nu\u0308u\u0308d VELUXi spetsialist meil lisasid paigaldamas ka\u0308is, siis uurisin kohe ka selle akna keeramise kohta. Tuli va\u0308lja, et va\u0308lisku\u0308lje pesemiseks tuleks just aken 180kraadi keerata ja siis spetsiaalse tuulutusriiviga kinnitada \u2013 nii ja\u0308a\u0308b aken ta\u0308iesti pu\u0308stisesse asendisse paika ja pesemine on lihtne, sest aken ei liigu. Oleks ma vaid varem taibanud seda uurida \u2013 siiamaani ka\u0308is mul katusekende pesemine liikuva akna ku\u0308ljes ko\u0303o\u0303ludes ja oli u\u0308sna ebamugav tegevus. Ehk on sellest teadmisest ka teistele abi."}, {"text_idx": "#000025", "text": "Meie magamistoa garderoob oleks ilma katuseakendeta pa\u0308ris pime"}, {"text_idx": "#000026", "text": "Kuidas keset maja loomulikku valgust tuua?"}, {"text_idx": "#000027", "text": "Veel u\u0308ks osa meie majast, kus puudub loomulik valgus, on vannituba. Kui mu esialgses unistuste kodus oli kindlasti katuseaknaga vannituba, siis kahjuks meie maja planeering \u2013 o\u0303igemini vana majaosa katus \u2013 ei vo\u0303imaldanud sinna katuseakent lisada. Selleks aga, et vannituppa vo\u0303i ka na\u0308iteks maja keskel olevasse trepihalli rohkem loomulikku valgust tuua, saaks paigaldada na\u0308iteks VELUX pa\u0308ikesetunneli. Vannitoa viimistlemine on meil veel pooleli, seega pole va\u0308listatud, et me sinna selle tunneli veel paigaldame. Kes aga oma maja ehitust alles planeerivad, neile soovitan ku\u0308ll uurida lisaks tu\u0308u\u0308pilistele katuseakendele ka muid lahendusi, mida pakutakse, et va\u0308ltida pa\u0308evasel ajal elektri kulutamist valgustitele."}, {"text_idx": "#000028", "text": "Lisaks on VELUX va\u0308lja tulnud a\u0308piga, millega saab katsetada, kuidas just sinu katusealune elamine akendega va\u0308lja na\u0308eks. Seda saab alla laadida SIIT."}, {"text_idx": "#000029", "text": "Kui ma sel suvel kurtsin oma u\u0308lekuumenenud magamistubade muret, siis osade lugejate arvamus oli, et just sel po\u0303hjusel nad omale katuseaknaid ei taha \u2013 et liialt kuumaks ku\u0308tab siis teise korruse. Minu jaoks katuseaknad on siiski asendamatud, sest loomulikku valgust ei ole kunagi liiga palju ja kui on lisatarvikuid, mis kasutamise veelgi mugavamaks teevad, siis kindlasti tasub neid ka kasutada. Mu lemmikosa suveo\u0308o\u0308dest on oma voodist pea padjal ta\u0308hti vaadata ja rohutirtsude sirinat kuulata \u2013 kui mul katuseakent poleks, siis poleks ka sellist armast idu\u0308lli."}, {"text_idx": "#000031", "text": "Click to share on Facebook (Opens in new window)Click to share on Pinterest (Opens in new window)Click to share on Twitter (Opens in new window)Click to share on Tumblr (Opens in new window)Click to share on Telegram (Opens in new window)"}, {"text_idx": "#000032", "text": "CategoriesMaja va\u0308lisilme, Sisustus ja tekstiilidTagsaknakatted, duokardin, katuseaken, katuseakende katted, katuseakende valimine, katuseaknad, kuumuse va\u0308hendamine toas, loomulik valgus, maja aknad, pa\u0308ikesetunnel, pa\u0308ikesevari, pimendav ruloo, ruloo, ruloo katuseaknale, tubade jahutamine, tubade tuulutamine, tubade u\u0308lekuumenemine, velux, velux eesti"}, {"text_idx": "#000033", "text": "10 thoughts on \u201cVELUX katuseaknad ja aknakatted meie majas\u201d"}, {"text_idx": "#000035", "text": "Mis va\u0308rviga/peitsiga on ko\u0303nealuse akna u\u0308mbert lauad va\u0308rvitud?"}, {"text_idx": "#000036", "text": "Kogu maja laelauad on meil valge vahaga viimistletud. Tellisime lauad juba viimistletud kujul, seega ta\u0308pselt toodet ei oska o\u0308elda.\nKas ma vo\u0303iksin palida kohta, kuskohast tellisite. Ha\u0308dasti on vaja leida sellise viimistlusega laudu\ud83d\ude0a"}, {"text_idx": "#000037", "text": "Kogu maja laelauad on meil valge vahaga viimistletud. Tellisime lauad juba viimistletud kujul, seega ta\u0308pselt toodet ei oska o\u0308elda."}, {"text_idx": "#000038", "text": "Kas ma vo\u0303iksin palida kohta, kuskohast tellisite. Ha\u0308dasti on vaja leida sellise viimistlusega laudu\ud83d\ude0a"}, {"text_idx": "#000040", "text": "Kaalusime jah. Roto ja veluxi vahel valisime. Kuna endil kogemust polnud katuseakendega, siis ka\u0308isime messil nende va\u0308ljapanekuid na\u0308ppimas ja Roto ku\u0308ll head muljet ei ja\u0308tnud, va\u0308hemalt messil va\u0308ljas oli neil selline aken, mida ma oma koju ei oleks tahtnud. Veluxi puhul mulle va\u0308ga meeldis, et neil ohtralt spetsiaalseid lisasid ka, mis just nende akendele sobituvad. Ja oleme va\u0308ga rahul oma akendega."}, {"text_idx": "#000041", "text": "Kuidas katuseakna ja katuse va\u0308liskihi vahelise osa soojustasite? Endal praegu katuseakende siseviimistlus ees ootamas ja see koht tundub ko\u0303ige keerulisem."}, {"text_idx": "#000042", "text": "Me panime sinna ka villa, vo\u0303imalikult tihedalt, et poleks ku\u0308lmasildu. Tundub et o\u0302nnestus, sest kuskil ku\u0302lm ei ole."}, {"text_idx": "#000043", "text": "Kuidas lahenes katuseakna u\u0308lemise ja alumise nurga viimistlus, mis kaldlaes tekkis? Otsin ha\u0308id ideid. Ta\u0308nud ette!"}, {"text_idx": "#000044", "text": "Me neid spetsiaalseid rakiseid ei kasutanud, sest need oleks liiga palju valgust a\u0308ra vo\u0303tnud. Ehitasime ise puidust kinnitused, kuhu kips kinni lasta ja tegime nn ebatu\u0308u\u0308piliselt ehk et meil on akende u\u0308leval ja all mitte sirgjooneliselt sein vaid no\u0308 lo\u0303igatud. Kuskil blogis kindlasti pilte ka sellest. Kui tahad, siis saada e-mail mulle ja saadan sulle pilte meie lahendusest."}, {"text_idx": "#000046", "text": "Ja\u0308ta siia oma e-maili aadress, kui soovid uutest postitustest teadaannet oma postkasti."}]